ราคาทองปิดร่วงเกือบ 5 ดอลล์ รับแรงเทขายหลังสหรัฐเผยข้อมูลศก.สดใส
สัญญาทองคำตลาดนิวยอร์กปิดร่วงลงเมื่อคืนนี้ (29 ก.ย.) ทำสถิติปรับตัวลงติดต่อกัน 3 วันทำการ เนื่องจากข้อมูลที่บ่งชี้ถึงความแข็งแกร่งของดัชนีความเชื่อมั่นผู้บริโภคของสหรัฐนั้น ส่งผลให้นักลงทุนลดความต้องการทองคำซึ่งเป็นสินทรัพย์ที่ปลอดภัย 
30 ก.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 4.9 ดอลลาร์ หรือ 0.43% ปิด (29 ก.ย.) ที่ระดับ 1,126.8 ดอลลาร์/ออนซ์, สัญญาโลหะเงินส่งมอบเดือนธ.ค.เพิ่มขึ้น 3.5 เซนต์ ปิดที่ 14.573 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 4.4 ดอลลาร์ ปิดที่ 918.1 ดอลลาร์/ออนซ์ และสัญญาพัลลาเดียมส่งมอบเดือนธ.ค.เพิ่มขึ้น 5.85 ดอลลาร์ ปิดที่ 657.70 ดอลลาร์/ออนซ์
นักลงทุนเทขายสัญญาทองคำซึ่งเป็นสินทรัพย์ที่ปลอดภัย หลังจากผลสำรวจของ Conference Board ระบุว่า ความเชื่อมั่นผู้บริโภคสหรัฐดีดตัวขึ้นในเดือนก.ย. ซึ่งบ่งชี้ว่าชาวสหรัฐไม่มีความวิตกต่อภาวะปั่นป่วนในตลาดโลก
ทั้งนี้ ดัชนีความเชื่อมั่นผู้บริโภคปรับตัวขึ้นสู่ระดับ 103.0 ในเดือนก.ย. ซึ่งเป็นระดับสูงสุดนับตั้งแต่เดือนม.ค. หลังแตะระดับ 101.3 ในเดือนส.ค. ส่วนดัชนีประเมินภาวะเศรษฐกิจในปัจจุบันพุ่งขึ้นสู่ระดับสูงสุดในรอบ 8 ปีในเดือนก.ย.
ขณะที่นักวิเคราะห์จับตาดูตัวเลขจ้างงานนอกภาคการเกษตรเดือนก.ย.ของสหรัฐในวันศุกร์ เพื่อจับสัญญาณเรื่องแนวโน้มการปรับขึ้นอัตราดอกเบี้ยของธนาคารกลางสหรัฐ